SKRIFTLIG FORESPØRGSEL E-1447/00

af Wolfgang Kreissl-Dörfler (Verts/ALE) til Kommissionen

(10. maj 2000)

Om: Multilaterale konkurrenceaftaler og udvikling

I Kommissionens udkast vedrørende EU's forhandlingsposition under millenniumrunden kræves og anbefales en multilateral aftale på det konkurrenceretlige område, og som genstand for en sådan aftale nævnes spørgsmål som samarbejde mellem de enkelte myndigheder, udformning af grundprincipper og mindstenormer for national konkurrenceret etc.

En international aftale på konkurrenceområdet ville være af interesse for udviklingslandene. Kommissionen taler i ovennævnte udkast om hjælp af forskellig art til de sydlige lande.

1. Hvorledes skal landene støttes? Hvilken institution stiller midler til rådighed til denne støtte?

2. Hvorledes skal fleksible og særlige ordninger for udviklingslandene nøjagtig forstås?

3. Ser Kommissionen nogen mulighed for at overføre den europæiske konkurrenceregelmodel til internationalt plan?

Svar afgivet på Kommissionens vegne af Pascal Lamy

(16. juni 2000)

1. Kommissionen har fremsat forslag om en udvidet approach for faglig bistand til udviklingslandene på konkurrenceområdet. Allerede nu er der en række aktiviteter i gang på områderne faglig bistand og kapacitetsopbygning. Disse aktiviteter spænder over undersøgelser af virkningerne af konkurrencemodvirkende handelspraksis for udviklingslandene, bistand med udarbejdelse af konkurrencelove, jobtræning til konkurrenceembedsmænd fra udviklingslandene hos konkurrencemyndigheder i industrilandene og oprettelse og udbygning af konkurrencemyndigheder.

Den faglige bistand og kapacitetsopbygningen varetages af internationale organisationer, navnlig De Forenede Nationers Konference om Handel og Udvikling (UNCTAD) og Verdensbanken samt af forskellige lande på et bilateralt grundlag. For Fællesskabets og medlemsstaternes vedkommende ydes der bistand til en række lande, bl.a. i henhold til samarbejds- eller associeringsaftaler med lande i Latinamerika og Middelhavsområdet. Derudover indeholder den nye partnerskabsaftale mellem staterne i Afrika, Vestindien og Stillehavsområdet og Fællesskabet en bestemmelse om, at konkurrencen er et samarbejdsområde, der omfatter (mldr) støtte til skabelse af en egnet lovgivning og dens administrative gennemførelse, idet der tages særligt hensyn til den specielle situation i de mindst udviklede lande(1).

Efter Fællesskabets opfattelse bør der finde en udbygning og koordination sted af den faglige bistand og kapacitetsopbygningen på konkurrenceområdet. En konkurrenceaftale i Verdenshandelsorganisationens (WTO) regi kan i denne sammenhæng fungere som katalysator. Desuden bør en sådan aftale sikre, at konkurrencemyndighederne i udviklingslandene effektivt kan nyde godt af samarbejde og bistand. Et WTO-udvalg for konkurrencepolitik kan være et vigtigt forum, når det drejer sig om at fremme udviklingslandenes deltagelse i det internationale samarbejde om konkurrencepolitikken.

2. Med hensyn til gennemførelse af en multilateral rammeaftale om konkurrence foreslår Kommissionen en approach, der for udviklingslandenes vedkommende baseres på fleksibilitet og gradvis fremadskriden. Dette gælder både for de tidsmæssige aspekter ved den faktiske indførelse eller vedtagelse af nationale konkurrencelove og for den konkrete håndhævelse af sådanne love. Fleksibilitet og gradvis fremadskriden bør også være kodeordene i spørgsmålet om udelukkelse af sektorer fra anvendelsen af den nationale konkurrencelovgivning, navnlig hvis sådanne udelukkelser skyldes udviklingsmål og kun øver minimal indflydelse på den internationale samhandel.

3. Fællesskabet har ingen planer om at overføre Fællesskabets konkurrencemodel til en multilateral rammeaftale. En multilateral ramme ville ikke føre til en harmonisering af de nationale konkurrencelove, men snarere fastsætte visse nøgleprincipper, som det ville blive krævet, at medlemmerne af WTO optog i deres nationale konkurrencelove, hvis de da ikke allerede var optaget i forvejen.

(1) Der henvises til partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, artikel 45, stk. 3.